ЦIыхухэм дэрэжэгъуэкIэ яхуэупсэ Бекъул Аслъэн
Нарткъалэ щыщ уэрэджыIакIуэ щIалэ Бекъул Аслъэн 2004 гъэм музыкэ школыр къиухащ, 2005 гъэм Кавказ Ищхъэрэм ГъуазджэхэмкIэ и къэрал институтым щIэтIысхьэри, 2012 гъэм ехъулIэныгъэхэр иIэу къиухащ. Кавказ Ищхъэрэм и щэнхабзэ утыкур зыгъэбжьыфIэ, зи уэрэд жыIэкIэр куэдым ягу дыхьэ Аслъэн упщIэ зыбжанэкIэ зыхуэдгъэзащ.
— Аслъэн, илъэс дапщэ ухъуу щIэбдзат уэрэд жыIэн, сыт абы удезыгъэхьэхар?
— Сысабийуэ, пасэ дыдэу сыдихьэхащ уэрэд жыIэным. НыбжьыщIэхэр уэрэд жыIэным хуигъасэу бзылъхугъэ гуэр ди гъунэгъути, абы сыхишауэ жыпIэ хъунущ мы Iуэхум. Гу лъитауэ къыщIэкIынт ар зэрысфIэфIым. Иджы илъэсипщIым нэсауэ сыпэрытщ а IэщIагъэми, сIэщIэужагъуэркъым, уеблэмэ си зэфIэкIым зэрыхэзгъэхъуэным иужь ситщ.
— ПхузэфIэкIыр бгъэунэхун мурадкIэ зэпеуэ гуэрхэм ухэта?
— Куэдрэ сыхэтащ апхуэдэ зэпеуэхэм. Иужьрейуэ сызыхэтар Адыгэ Республикэм и къалащхьэ Мейкъуапэ 2016 гъэм Адыгэ щэнхабзэмкIэ VII дунейпсо фестиваль-зэпеуэ щекIуэкIаращ. Абы вокалымкIэ Гран-при саугъэтыр къыщысхьауэ щытащ. А зэхьэзэхуэр IэмалыфIт уи къарур, зэфIэкIыр плъагъужынымкIэ. Сыт щхьэкIэ жыпIэмэ, IэщIагъэ къыхахам хуэIэзэ защIэт къызэхуэсар. НыбжьыщIэхэр къикIат Германием, Америкэм, Тыркум, Иорданием, нэгъуэщI къэралхэми.
— Уэ бгъэзащIэ уэрэдхэр дэнэ къыздипхыр?
— Псалъэхэр сысейкъым, ауэ макъамэр щIэзылъхьэр сэращ. А Iуэхум сыдехьэх. Усэр слъэгъуа нэужь, абы щIэлъын хуей макъамэр си щхьэм зэуэ къыщихьэ куэдрэ къохъу.
— Уэ цIыхухэм дэрэжэгъуэкIэ уахуоупсэ. Уэ езым сыт гупсэхугъуэ къызыхэпхыр?
— ЦIыхум фIыкIэ, гуапагъэкIэ, дахагъэкIэ хуэупсэ дэтхэнэми езыми апхуэдиз дыдэ фIыгъуэ егъуэтыж. Абы ещхьщ уэрэджыIакIуэри. ЦIыхум и нэгу зыщебгъэужькIэ, зыщебгъэгъэпсэхукIэ, уэри абы къаруущIэ къыпхелъ-хьэ икIи уи гукъыдэжыр къеIэт. Сэ къызэдаIуэрэ зы IэфIагъ гуэр ягу къинэжмэ, абы нэхърэ нэхъ фIыгъуэ сылъыхъуэркъым.
Епсэлъар КIэш Миланэщ.
